Радомирския отряд е с личен състав от 1949 войника, 339 от които са от дружината на Фудулаки. Отрядът напада Моравската дивизия до Брезник, с цел задържане на противника на всяка цена, за да се укрепят позициите на Сливница. Съотношението на войницие е шест към едно в полза на сърбите. Сражението е тежко и с много загуби и в крайна сметка отрядът е принуден да отстъпи. Все пак целта е изпълнена – забавено е движението на сръбската дивизия с цяло денонощие. Това тактическо поражение е стратегически успех, спомогнал за победата в Сливнишката битка на следващия ден. Капитан Фудулаки е тежко ранен и е изпратен на лечение в Софийската болница. За проявения героизъм е награден от княз Александър Батенберг с военен орден „За храброст“ II степен.